Kirjoittaja on toimittaja ja startup-liikemies.

Luulit sitten, Hämäläisen Sanna, että oli hieno juttu päästä aveciksi sisäministerin itsenäisyyspäivän lounaalle. Väärin luultu. Tuli julkinen häpeä.

Kun Airisen Mika Hämeestä sai arvovaltaiselta taholta kutsun tulla puhumaan sotesta, oli varmaan hyvä fiilis. Tänään se tunnelma tapettiin.

Suomalaisten suhde alkoholiin on sairas. Jos ilmaiseen alkoholiin liitetään poliitikot, suhde oireilee raivona.

Herrat ryyppäsivät rahoillani! Eikä meikäläistä kutsuttu! Yksin vedin autotallissa Tallinnasta haettua itse maksettua jäykkää, eikä kukaan kysynyt, mitä mieltä minä olen sotesta.

Tänään Ilta-Sanomat julkaisi Petteri Orpon tilaisuuksissaan kestittämien ihmisten nimet. Joku tulkitsi asian journalistiseksi voitoksi, vaikka oikeasti oli kyse näpertelystä ja yksityisyyden loukkauksesta.

Kyse ei ollut vaarallisesta salailusta tai julkisuuslain vastaisesta toiminnasta, jota vastaan piti taistella. Kyse oli tirkistelynhalusta ja vimmasta paljastaa ihmisiä, jotka olivat saaneet ilmaiseksi pullollisen halpaa viiniä.

Mitä me hyödyimme siitä, että saimme tietää muutamalla satasella virvokkeita vetäneiden päättäjien nimet? Miten Ilta-Sanomat aikoo jatkaa tutkivaa journalismia aiheesta?

Tässä pari ehdotusta: Toimittaja Pietari Koskinen voisi seuraavaksi tehdä henkilökuvat Hämäläisen Sannasta ja Airisen Mikasta. Koskinen voisi matkata Hämeeseen ja väijyä paikallisen baarin edessä, josko Mikalle niin sanotusti ”maistuu”. Pietari voisi leikata sanomalehteen silmänreiät, jotta vakoilu onnistuisi. Sillä pitäähän meidän tietää, kuka Airisen Mikan viinat maksaa!

Oikeasti kyse on vakavasta asiasta. Sisäministerin pitää pystyä tapaamaan ihmisiä ilman, että vieraat joutuvat keltaisen lehdistön häpeälistaan. Ja kyllä aikuinen voi omaan harkintaansa perustuen hankkia juomia tilaisuuksiinsa.

Kyse on tahdikkuudesta. Jos Koskisen Pietarit vaanivat päättäjien juomalaskuja skandaalipäissään, joudutaan kansakunnan asioista päättämään kuulematta oikeita ihmisiä. Se on tappio demokratialle.

Tai sitten tapaamiset salataan. Koska nykymenossa ei ole tippaakaan järkeä.